Urmareste Modifică dimensiunea fontului: Play

Bucureşti, 24 nov /Agerpres/ - Preşedintele USR, Nicuşor Dan, a depus joi, la Tribunalul Bucureşti, plângeri împotriva lui Victor Ponta şi Sebastian Ghiţă, cărora le solicită câte 500.000 de lei daune morale, "pentru repetatele calomnii" pe care cei doi le-ar fi adus USR şi lui personal.



"În urma repetatelor calomnii la care am fost supuşi, depunem azi, la Tribunalul Bucureşti, o acţiune împotriva lui Ponta Viorel Victor şi o acţiune împotriva lui Ghiţă Sebastian Aurelian pentru repetatele calomnii pe care le-au adus Uniunii Salvaţi România şi mie personal şi le cerem suma de 500.000 de lei, ca daune morale, pentru prejudiciul de imagine pe care l-am suferit", a declarat Nicuşor Dan, la sediul instanţei.



Potrivit acestuia, cei doi ar fi spus că USR şi liderul partidului ar fi "oamenii lui Soros".



"Este vorba de această campanie infamă cum că suntem oamenii lui Soros. Este o campanie care ne aduce aminte şi de anii '50. (...) Vor urma şi alţii, pentru că, deşi la început am luat în râs această chestiune, pare că ea ne afectează imaginea şi e normal, suntem într-o societate democratică, cine greşeşte trebuie să plătească", a afirmat Dan.



Întrebat la cine se referă, el a spus că sunt câteva persoane care au făcut declaraţii în acest sens, în trecut.



"Din momentul acesta, orice persoană care va face această acuzaţie împotriva noastră va avea de suferit. Sunt câteva persoane care au făcut declaraţii, dar nu am vrut să le facem notorietate, despre Soros, în trecut, împotriva cărora vom face acţiuni similare şi, bineînţeles, şi în viitor", a explicat preşedintele USR. AGERPRES/(A - autor: Sorin Peneş, editor: Claudia Stănescu)